ASP ร่วง 13% หลังแจ้งงบฯ Q1/63 วูบหนัก 80% เหตุขาดทุนซื้อขายเงินลงทุน-ตราสารอนุพันธ์
ASP ร่วง 13% หลังแจ้งงบฯ Q1/63 วูบหนัก 80% เหตุขาดทุนซื้อขายเงินลงทุน-ตราสารอนุพันธ์
ASP ร่วง 13% หลังแจ้งงบฯ Q1/63 วูบหนัก 80% เหตุขาดทุนซื้อขายเงินลงทุน-ตราสารอนุพันธ์
5 พ.ค. 2563

ผู้สื่อข่าวรายงานว่า บริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP ณ เวลา 10.56 น.อยู่ที่ระดับ 1.49 บาท ลบ 0.23 บาท หรือ 13.37% ด้วยมูลค่าซื้อขาย 16.3 ล้านบาท

โดย ASP ประกาศผลดำเนินงานงวดไตรมาส 1/63 มีกำไรสุทธิ 23.6 ล้านบาท กำไรสุทธิต่อหุ้น 0.01 บาท ลดลงเมื่อเทียบกับช่วงเดียวกันของปีก่อนที่มีกำไรสุทธิ 118.99 ล้านบาท กำไรสุทธิต่อหุ้น 0.06 บาท

ทั้งนี้บริษัทมีกำไรสุทธิลดลง 80% โดยบริษัทมีรายได้จากค่านายหน้าซื้อขายหลักทรัพย์ในไตรมาสที่ 1 ของปี 2563 จำนวน 197.60 ล้านบาท เพิ่มขึ้นร้อยละ 37 จากงวดเดียวกันของปี 2562 เนื่องจากปริมาณการซื้อขายหลักทรัพย์เฉลี่ยต่อวันของบริษัทเพิ่มขึ้นจาก 1,544 ล้านบาท เป็น 2,352 ล้านบาท
รายได้ค่าธรรมเนียมและบริการเปรียบเทียบกับไตรมาสเดียวกันของปีก่อนเพิ่มขึ้น 10.30 ล้านบาท หรือร้อยละ 7 ส่วนใหญ่มาจากการเพิ่มขึ้นของรายได้ค่าธรรมเนียมจัดการจัดจำหน่ายหุ้นกู้ ซึ่งสามารถชดเชยกับการลดลงของค่าธรรมเนียมการบริหารกองทุนรวมและค่าธรรมเนียมที่ปรึกษาทางการเงินได้
บริษัทมีผลขาดทุนจากการซื้อขายเงินลงทุนและตราสารอนุพันธ์ในไตรมาสที่ 1 ปี 2563 จำนวน 77.34 ล้านบาท เนื่องจากขาดทุนจากการซื้อขายเงินลงทุนและกำไรจาการตราสารอนุพันธ์ ด้านดอกเบี้ยและเงินปันผลของไตรมาสที่ 1 ของปี 2563 มีจำนวน 40.87 ล้านบาท ใกล้เคียงกับไตรมาสเดียวกันของปีก่อน
ในไตรมาสที่ 1 ของปีนี้ บริษัทมีค่าใช้จ่ายรวม 351.79 ล้านบาท ใกล้เคียงกับไตรมาสเดียวกันของปีก่อน อย่างไรก็ดี ค่าใช้จ่ายอื่นลดลง 61.33 ล้านบาท หรือร้อยละ 89 สาเหตุหลักมาจากกำไรจากอัตราแลกเปลี่ยนและการลดลงของค่าเช่า ซึ่งบันทึกเป็นสิทธิการใช้ทรัพย์สินและตัดจำหน่าย ตามมาตรฐานการรายงานทางการเงิน ฉบับที่ 16 เรื่อง สัญญาเช่า ซึ่งมีผลบังคับใช้เมื่อวันที่ 1 มกราคม 2563